ไพบูลย์นั่งประธานสภาธุรกิจตลาดทุน
ไพบูลย์รับตำแหน่งประธานกรรมการสภาธุรกิจตลาดทุนไทย เล็งปรับสถานะองค์กรเป็นนิติบุคคลมีกฎหมายเฉพาะรองรับ
6 ก.ย. 2553

ไพบูลย์รับตำแหน่งประธานกรรมการสภาธุรกิจตลาดทุนไทย เล็งปรับสถานะองค์กรเป็นนิติบุคคลมีกฎหมายเฉพาะรองรับ
นายไพบูลย์ นลินทรางกูร ประธานกรรมการ สภาธุรกิจตลาดทุนไทย(สธท.) กล่าวว่า ภายหลังเข้ารับตำแหน่งประธานสภาธุรกิจตลาดทุนแทนนายอนนท์ สิริแสงทักษิณ มีผลตั้งแต่ 30 ส.ค. 2553 ถึง 29 ส.ค.2555   มีนโยบายสำคัญจะผลักดันคือ สร้างบทบาทให้สธท.เป็นที่รู้จักและเป็นที่ยอมรับมากขึ้น ให้ทัดเทียมกับองค์กรภาคเศรษฐกิจในลักษณะเดียวกัน เช่น สภาอุตสาหกรรมแห่งประเทศไทย สภาหอการค้าไทย และสมาคมธนาคารไทย เป็นต้น    
โดยแผนดังกล่าวจะเริ่มจากปรับสถานะองค์กรให้เป็นนิติบุคคลที่มีกฎหมายเฉพาะรองรับ รวมทั้งจะเป็นผู้แทนภาคเอกชนเข้าร่วมในคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ(กรอ.) เพื่อร่วมเสนอแนวทางพัฒนาและแก้ไขปัญหาเศรษฐกิจ 
ขณะนี้อยู่ระหว่างการประสานงานกับกระทรวงการคลังที่จะขอเข้าร่วมอยู่ ซึ่งคาดว่าจะได้รับทราบคำตอบเร็วๆนี้  รวมถึงเข้าร่วมเป็นคณะกรรมการเครือข่ายภาคธุรกิจเพื่อการปฏิรูป ภายใต้ชุดของคณะกรรมการสมัชชาปฏิรูปร่วมกับองค์กรภาคธุรกิจที่สำคัญของประเทศด้วย
นอกจากนี้จะมีการขับเคลื่อนให้แผนพัฒนาตลาดทุนไทยเป็นไปตามกรอบเวลา โดยเฉพาะการแก้ไขเรื่องภาษีควบรวมกิจการ ซึ่งหากยังมีลักษณะที่ผู้ขายกิจการต้องเสียภาษีในระดับที่ค่อนข้างสูง ก็ถือว่าไม่คุ้มค่าที่จะดำเนินการ จึงทำให้ธุรกรรมดังกล่าวเกิดขึ้นได้ยาก ดังนั้นจึงเห็นว่ารัฐบาลจะต้องเข้ามาช่วยเหลือ  เพื่อเอื้อให้มีบริษัทขนาดใหญ่เพิ่มขึ้น และขยายขนาดตลาดหุ้นไทยให้เติบโต เป็นที่ต้องการของตลาดสากล